b'\n_START_ARTICLE_\nPindstrup\n_START_SECTION_\nKirker\n_START_PARAGRAPH_\nPindstrup h\xc3\xb8rer til Marie Magdalene Sogn, hvis sognekirke Marie Magdalene Kirke ligger i Ryomg\xc3\xa5rd 5 km \xc3\xb8st for Pindstrup. Men Pindstrup har en filialkirke, Pindstrup Kirke, der ligger i byen og blev indviet i 1968._NEWLINE_Desuden findes den lille katolske Sankt Mikaels Kirke (indviet 1930), som dog ikke er n\xc3\xa6vnt p\xc3\xa5 listen over aktive katolske menigheder.\n_START_SECTION_\nFaciliteter\n_START_PARAGRAPH_\nIdr\xc3\xa6tsforeningen Viking er stiftet i 1922 og har klubhus i Pindstrup Hallen. Foreningen tilbyder fodbold, h\xc3\xa5ndbold og badminton._NEWLINE_Pindstrupskolen er Syddjurs Kommunes specialskoletilbud. Den tilbyder undervisning p\xc3\xa5 0.-9. klassetrin og har kapacitet til 70 elever. Margrethe B\xc3\xb8rnehaven er fra 1. januar 2019 organiseret sammen med Pindstrupskolen og har skiftet navn til Pindstrup B\xc3\xb8rnehus._NEWLINE_Pindstrup Landbohjem er byens forsamlingshus, som har service til 100 personer._NEWLINE_Pindstrup Centret blev stiftet i 1971 p\xc3\xa5 initiativ af spejderbev\xc3\xa6gelsen. Det holder kurser for familier med handicappede b\xc3\xb8rn samt ferielejre for b\xc3\xb8rn med og uden handicap. Centret kan ogs\xc3\xa5 lejes til private fester. Det har en sal til 100 personer og en til 50, og centret kan ogs\xc3\xa5 tilbyde overnatning.\n_START_SECTION_\nHistorie\n_START_PARAGRAPH_\nPindstrup n\xc3\xa6vnes f\xc3\xb8rste gang omkring \xc3\xa5r 1600._NEWLINE_I 1875 beskrives byen s\xc3\xa5ledes: "Pindstrup med Skole".\n_START_SECTION_\nStationsbyen\n_START_PARAGRAPH_\nPindstrup fik jernbanestation p\xc3\xa5 Randers-Grenaa-banen, der blev \xc3\xa5bnet i 1876. I 1901 blev byen beskrevet s\xc3\xa5ledes: "Pindstrup med Skole, Forsamlingshus (opf. 1895), J\xc3\xa6rnbane- og Telegrafst." M\xc3\xa5lebordsbladet fra 1800-tallet viser desuden en kro.\n_START_SECTION_\nPindstrup Mosebrug\n_START_PARAGRAPH_\nF\xc3\xb8rst med oprettelsen af Pindstrup Mosebrug i 1905 kom der gang i byens udvikling. Mosebruget har stadig hovedkvarter i Pindstrup, selvom den danske del af produktionen i dag ligger i Kongerslev ved Lille Vildmose og virksomheden har produktion og salg i flere andre lande._NEWLINE_Johannes F. la Cour, der havde startet Pindstrup Mosebrug, begyndte i 1938 ogs\xc3\xa5 at fremstille krydsfin\xc3\xa9r. Det blev i 1950 grundlaget for sp\xc3\xa5npladefabrikken Novopan Tr\xc3\xa6industri, der kom til at fylde det meste af mosebrugets grund p\xc3\xa5 Fabriksvej 2. Novopan besk\xc3\xa6ftiger ca. 200 medarbejdere i Pindstrup. I 2015 blev Novopan k\xc3\xb8bt af Kronospan, som har hoveds\xc3\xa6de i \xc3\x98strig og er en af verdens f\xc3\xb8rende producenter af tr\xc3\xa6baserede plader._NEWLINE_Randers-Ryomg\xc3\xa5rd-banen blev nedlagt i 1971, men af hensyn til Novopan fortsatte godstrafikken mellem Randers og Pindstrup til 1993. Stationen er revet ned, og stationsomr\xc3\xa5det blev k\xc3\xb8bt af Novopan. I 2013 blev banestien Alling\xc3\xa5bro-Ryomg\xc3\xa5rd etableret. Den er 13 km lang og f\xc3\xb8lger banetrac\xc3\xa9et, kun afbrudt ved Kulturperronen i Auning. Ved Novopan kunne stien ikke f\xc3\xb8lge den oprindelige baned\xc3\xa6mning, for den var forh\xc3\xb8jet for at fungere som st\xc3\xb8jvold, men der blev anlagt en ny sti indenfor rammerne af det gamle stationsterr\xc3\xa6n.'